31994D0458
L 189/84
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 юни 1994 година
относно административно управление на сътрудничеството при научното проучване на въпроси, свързани с храните
(94/458/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 93/5/ЕИО на Съвета от 25 февруари 1993 г. за подпомагане на Комисията и сътрудничество на държавите-членки при научното проучване на въпроси, свързани с храните (1), и по-специално член 3 от нея,
като има предвид, че първото тире на член 3, параграф 2 от Директива 93/5/ЕИО предвижда установяването на правила за административно управление на сътрудничеството;
като има предвид, че тези правила са разработени с цел да служат на разнообразни цели;
като има предвид, че трябва да бъдат определени по-подробни правила, които да определят процедурите на различните етапи на сътрудничество;
като има предвид, че трябва също така да бъдат определени по-подробни правила за сътрудничество между органите и структурите, определени от държавите-членки;
като има предвид, че е необходимо да се осигури по-голяма прозрачност в препоръките, направени от Научния комитет по храните;
като има предвид, че предвидените с настоящото решение мерки са в съответствие със становището на Постоянния комитет по храните,
ПРИЕ НАСТОЯЩОТО РЕШЕНИЕ:
Член 1
Настоящото решение определя правилата за административно управление на сътрудничеството между държавите-членки и Комисията при научното проучване на въпроси, свързани с храните в съответствие с Директива 93/5/ЕИО.
Член 2
1. В сътрудничество с органите или структурите, които са определени от държавите-членки в съответствие с първия параграф на член 2 от Директива 93/5/ЕИО, Комисията изготвя най-малкото на всеки шест месеца проекторешение за създаване и актуализиране на списък на задачите и свързаните с тях приоритети по смисъла на второ тире на член 3, параграф 2 от Директива 93/5/ЕИО.
2. Проектът прави разлика между въпроси, които попадат в обхвата на член 1, параграф 2, буква а) от Директива 93/5/ЕИО, и въпроси, които попадат в обхвата на член 1, параграф 2, буква б).
Член 3
1. При определянето на органите или структурите съгласно член 2 от Директива 93/5/ЕИО всяка държава-членка представя наименованието на единствения орган или служба, заедно с наименованието и адреса на звеното за контакти за Комисията и другите държави-членки.
2. Държавите-членки нотифицират незабавно Комисията за всяка промяна в информацията по параграф 1.
Член 4
Когато определен национален орган или служба предложи да участва в осъществяването на специфична задача, тя представя списък на институтите, които могат да участват в сътрудничеството, заедно със:
-
техните наименования и адреси, както и името на лицето, което отговаря за изпълнение на задачата,
-
информация за техните ресурси и опит в съответната област.
Член 5
1. Комисията осигурява становищата на Научния комитет по храните, заедно с резюме на мотивите за тези становища, да бъдат на разположение, колкото е възможно по-скоро, на всички заинтересовани страни, включително определените органи и структури.
2. Когато физическо или юридическо лице, участващ институт, определен орган или структура, или Комисията посочи, че информацията или документите, които се разменят в рамките на научното сътрудничество, са конфиденциални, Комисията осигурява съответната информация или документи да бъдат ясно обозначени.
Поверителността на тази информация или документи се спазва от тези, които ги получават.
По искане на определен орган или служба Комисията извършва преглед на статус на поверителност на информацията или документите, като се консултира със страните, които са го постановили.
Член 6
Решението по списъка на задачи и свързаните с тях приоритети съгласно второто тире на член 3, параграф 2 от Директива 93/5/ЕИО включва точни подробности относно следните аспекти, в частност:
-
предмета на работата, която следва да се извърши,
-
характера и обхвата на работата,
-
срока за извършване на работата.
Член 7
1. В сътрудничество с органите или структурите, определени от държавите-членки в съответствие с първия параграф на член 2 от Директива 93/5/ЕИО, Комисията изготвя най-малко на всеки шест месеца проекторешение за разпределение на задачите между определените органи и структури.
След одобряване на решението всеки определен орган или служба информира Комисията за наименованието на института или институтите, които ще изпълняват специфичните задачи. Те незабавно информират Комисията за всички промени.
2. Могат да бъдат установени подходящи механизми, които да позволят преки контакти между Комисията и институтите по технически въпроси, при спазване на условията, установени от определените органи или структури.
3. Когато една задача е разпределена на определените органи или структури на две или повече държави-членки, могат да бъдат установени подходящи механизми, които да позволят преки контакти по технически въпроси между институтите, на които е възложено да изпълнят такива задачи, при спазване на условията, определени от определените органи или структури.
Член 8
1. Най-много на всеки шест месеца всеки определен орган или служба изпраща на Комисията отчет за напредъка по изпълнението на възложените им задачи. Комисията разпространява отчета до останалите определени органи или структури.
2. Задачите периодично се преглеждат от Комисията, в консултация с определените органи или структури.
Член 9
1. Комисията работи в близко сътрудничество с определените органи или структури по всички аспекти на прилагането на Директива 93/5/ЕИО.
2. Комисията улеснява комуникацията и обмена на информация между Научния комитет по храните и определените органи или структури по въпроси, които попадат в обхвата на Директива 93/5/ЕИО.
3. Комисията може да осъществява всякакви допълнителни консултации, каквито счете за необходимо, и информира съответно определените органи или структури.
Член 10
Адресати на настоящото решение са държавите-членки.
Съставено в Брюксел на 29 юни 1994 година.